Lect. univ. dr. Ioana Ciocan, numită Comisar al României pentru participarea la cea de-a 60-a ediție a Bienalei Internaționale de Artă de la Veneția
De curând, lect. univ. dr. Ioana Ciocan, cadru didactic în Departamentul de Istorie antică, Arheologie și Istoria Artei al Facultății de Istorie a Universității din București, a fost numită Comisar al României pentru participarea la cea de-a 60-a ediție a Expoziției Internaționale de Artă La Biennale di Venezia (Bienala de la Veneția).
Bienala Internațională de Artă de la Veneția este un festival de arte ce se desfășoară anual sau bienal la Veneția, nu numai în edificiul de epocă Palazzo del Cinema, ci și în alte locuri reprezentative din „orașul lagună”. Este una dintre cele mai importante și prestigioase manifestări de artă contemporană din lume.

Mai multe informații despre Bienala de la Veneția pot fi accesate aici.
Ioana Ciocan este cadru didactic, curator independent, director general al Pavilionului de Artă București – Art Safari, vicepreședinte al Uniunii Artiștilor Plastici din România, membru al consiliului științific al Muzeului Național Cotroceni și al Comitetului de înființare și organizare al Muzeului Ororilor Comunismului. În perioada 2015-2016, lect. univ. dr. Ioana Ciocan a făcut parte din echipa Curatorium, care a dezvoltat proiectul Bucharest 2021 – European Capital of Culture. Totodată, aceasta este inițiatoarea și coordonatoarea primului program de artă în spațiul public din România postdecembristă: Proiect 1990. 
În 2019, a fost membru în juriul Concursului național pentru selectarea proiectului care a reprezentat România la cea de-a 58-a ediție a Expoziției Internaționale de Artă – La Biennale di Venezia. De asemenea, Ioana Ciocan a făcut parte din mai multe jurii la mai multe concursuri de proiecte curatoriale: Logo București, concurs lansat de Primăria Municipiului București (2017); Statuia ecvestră, concursul lansat de Fundația Art Encounters cu sprijinul Primăriei Municipiului Timișoara și al Consiliului Local Timișoara, ca parte a Bienalei timișorene de arhitectură BETA (2016), Uniunea Artiștilor Plastici din România – Concurs de proiecte curatoriale (2015), Art on Display (2014), Spațiu Expandat (2014), SPAM ediția I Copy-Paste (2013).

De asemenea, este autoarea mai multor volume, între care menționăm: „Young Blood. Arta timpului tău” (Editura Vellant, anul 2019),  „a+b” (2016), „Transformation. Romanian Sculpture 25 Years After the Revolution” (Editura Vellant, anul 2015) și „Proiect 1990 – program de artă în spațiul public, București 2010-2014” (Editura Vellant, anul 2014).
În 2021, Președintele României Klaus Iohannis i-a conferit Medalia „Meritul Cultural” la Categoria „Artele plastice”.

